Duckého zmenky

Duckého zmenky boli zmenky, ktoré podpísal Ján Ducký, riaditeľ Slovenského plynárenského priemyslu (SPP). Ich protihodnotou mali byť „služby obchodného a finančného charakteru“. Tie sa však v skutočnosti nikdy nezrealizovali. Pravdepodobne boli len zámienkou na vypísanie zmeniek. Zmenky nie sú zaevidované v účtovníctve SPP a preto dodnes nie je známe, na akú sumu boli vypísané všetky zmenky, hovorí sa však o niekoľkých miliardách korún. Niektoré zmenky mohli byť bianco aj bez uvedenia sumy. Duckého našli zastreleného 11. januára 1999.

SPP prehral spor s českou Union bankou, ktorá žiadala preplatiť zmenky SPP v hodnote 350 miliónov českých korún. K nim navyše pribudli úroky, čím sa zmenkový dlh spolu so súdnymi poplatkami vyšplhal približne na 400 miliónov korún. V tomto prípade zmenkami vo vlastníctve Union banky údajne SPP zaplatil za dodávku technológií vsetínskej firme Sezooz Group. Jej riaditeľ Roman Zubík v jednej z výpovedí priznal, že obchody so zmenkami boli naozaj fiktívne, riadil ich Ducký a Union banka o tom vedela.

Najvyšší súd SR rozhodol 22. novembra 2018 v súdnom spore vo veci Duckého zmeniek v prospech cyperskej schránkovej spoločnosti Stroden Management Limited o čom informoval hovorca SPP Ondrej Šebesta s tým, že Slovenská republika môže prísť o 30 miliónov eur. V reakcii na to vláda Petra Pellegriniho pripravila návrh zákona, ktorý poskytne SPP čiastočnú exekučnú imunitu na majetkové účasti.

Chronológia 
 Ducký bol zastrelený 11. januára 1999. 
24. septembra 1999 – Česká spoločnosť Sigma Lutín a SPP podpísali dohodu, že Sigma si nebude uplatňovať nárok na vyplatenie zmenky na sumu 400 miliónov českých korún. 
 15. februára 2001 – Vedenie SPP potvrdilo, že rokovalo s Vladimírom Vološčukom, majiteľom firmy IMC Burzovní, a. s., ktorý sa vyhlásil za nového majiteľa 24 bianco zmeniek.
 30. novembra 2001 – Hovorkyňa SPP Dana Kršáková potvrdila, že SPP sa podarilo získať 21 kusov zmeniek v hodnote takmer 6,5 miliardy Sk. Z nich 17 v celkovej hodnote 2,2 miliardy Sk odovzdali SPP bezodplatne zástupcovia Sigmy Group, a. s., so sídlom v Lutíne, ďalšie štyri zmenky v celkovej hodnote štyri miliardy Kč skonfiškovala česká polícia v jednej advokátskej kancelárii v Brne.
 28. mája 2003 – Nárok voči SPP na preplatenie jednej z tzv. Duckého zmeniek v hodnote jednej miliardy Kč si na Krajskom súde v Bratislave uplatnila švajčiarska banka Gen Man Venture, AG.
 22. novembra 2018 – Najvyšší súd SR rozhodol v prospech Stroden Management Limited.
V decembri 2020 senát Krajského súdu v Bratislave zastavil trestné stíhanie Olega T. obvineného z vraždy Duckého.

Referencie 

Politické aféry na Slovensku